**Máte záujem stať sa profesionálnym náhradným rodičom ?**



***Dieťa vstupuje do ľudského sveta so základnou výbavou – a tou je výbava pre ľudský vzťah. Aby dieťa prežilo, potrebuje mať okolo seba „ svojich ľudí“, ktorí mu poskytnú pomoc a ochranu a týmto „ jeho ľuďom“ na ňom musí veľmi záležať. Vzťah dieťaťa k ľuďom sa nezakladá na tom, že mu spôsobujú „ príjemnosť“ napríklad tým, že ho kŕmia, ale na tom, že mu zabezpečujú pocit bezpečia. Dieťa za rodiča prijíma toho, kto mu poskytuje oporu a istotu v poznávaní neznámeho sveta a poskytuje mu pocit bezpečia, istoty a dôvery. Neznamená to, že toto dieťaťu dokážu zabezpečiť len biologickí rodičia. Žiadne biologické dejstvo nemôže zaručiť, že dieťa bude psychologicky prijaté. Z tohto pohľadu náhradné rodičovstvo nie je ničím menej hodnotným či nedokonalým, ak je založené na pravých a hlbokých citových vzťahoch. O osude dieťaťa totiž nerozhoduje fakt tehotenstva a pôrodu, ale jeho samotné prijatie. Až toto prijatie je nosným pilierom pre pravé rodičovstvo a zdravý harmonický vývin dieťaťa. Je potrebné porozumieť potrebám dieťaťa, jeho jedinečnosti a realisticky vedieť identifikovať, kam smeruje jeho vývin v zhode s jeho vrodenými danosťami a životnou históriou.***

 ***Profesionálni náhradní rodičia musia na sebe práve z tohto dôvodu pracovať, mať záujem viac vedieť, viac premyslieť a viac precítiť. Práve v psychologickom prijatí dieťaťa založenom na vnútornom, citovom a psychickom prijatí dieťaťa spočíva podstata rodičovstva a v tomto bode sú si všetci rodičia – či už vlastní alebo náhradní prakticky rovní.***

**Centrum pre deti a rodiny Nitra**

1. **Vykonáva pobytové opatrenie súdu pre dieťa na základe rozhodnutia súdu o:**

**a). nariadení neodkladného opatrenia**

**b). uložení výchovného opatrenia**

**c). nariadení ústavnej starostlivosti**

 **2. Pobytové opatrenie súdu centrum vykonáva:**

**a). vprofesionálnej náhradnej rodine, ktorá poskytuje starostlivosť ustanovenému počtu detí a mladých dospelých v rodinnom dome alebo v byte, ktorého je profesionálny náhradný rodič vlastníkom, spoluvlastníkom, nájomcom alebo spoločným nájomcom. Vykonávanie pobytového opatrenia súdu v profesionálnych náhradných rodinách má prednosť pred vykonávaním v samostatne usporiadaných skupinách centra.**

 **Profesionálny náhradný rodič poskytuje starostlivosť :**

* **najmenej 1 a najviac 3 deťom a  mladým dospelým, ak sa starostlivosť zabezpečuje jedným profesionálnym náhradným rodičom- zamestnancom centra**
* **najmenej 2 a najviac 6 deťom a mladým dospelým , ak sa starostlivosť zabezpečuje manželmi , ktorí sú profesionálnymi náhradnými rodičmi - zamestnancami centra**
* **najmenej jednému mladému dospelému , ktorému bola poskytovaná starostlivosť v profesionálnej rodine podľa § 52 zákona aj po dovŕšení plnoletosti , ak sa mladý dospelý pripravuje na povolanie štúdiom na strednej škole**

**b) v samostatne usporiadaných skupinách zriadených v rodinnom dome, byte alebo v ďalšej budove centra so samostatným stravovaním, hospodárením a vyčleneným rozpočtom, v ustanovenom počte samostatne usporiadaných skupín a s ustanoveným počtom detí a mladých dospelých.**

**3.Pri zaraďovaní dieťaťa do profesionálnej náhradnej rodiny sa rešpektujú súrodenecké väzby a rodičovské väzby**



**4.Dieťa do 6 rokov veku musí byť najneskôr do 4 týždňov od prijatia do centra zaradené do profesionálnej náhradnej rodiny okrem dieťaťa:**

1. **ktorého zdravotný stav vyžaduje osobitnú starostlivosť, ktorú nie je možné zabezpečiť v domácom prostredí profesionálnej náhradnej rodiny**
2. **ktoré je umiestnené v centre na základe rozhodnutia súdu o uložení výchovného opatrenia alebo rozhodnutia súdu o nariadení neodkladného opatrenia, ak súd koná vo veci výchovného opatrenia pobytovou formou a umiestnenie v profesionálnej náhradnej rodine nie je vhodné vzhľadom na účel výchovného opatrenia**
3. **v ktorého záujme je z dôvodu zachovania súrodeneckých väzieb spoločné umiestnenie súrodencov a takéto umiestnenie v profesionálnej náhradnej rodine je spojené so závažnou prekážkou**



 **Kto môže byť profesionálnym náhradným rodičom ?**

* **Profesionálnym náhradným rodičom môže byť fyzická osoba spôsobilá na právne úkony v plnom rozsahu, ktorá svojím spôsobom života dáva záruku riadnej starostlivosti o dieťa a bola posúdená ako spôsobilá na profesionálne vykonávanie náhradnej starostlivosti**
* **Pre vykonávanie profesionálneho náhradného rodičovstva je potrebné spĺňať ustanovený kvalifikačný predpoklad a absolvovať prípravu na profesionálne vykonávanie náhradnej starostlivosti v ustanovenom rozsahu, ktorej súčasťou je písomné zhodnotenie tejto prípravy. ( § 52 ods. 2 Zák. č. 305/2005 Z.z)**
* **Kvalifikačný predpoklad pre zabezpečenie starostlivosti o dieťa v profesionálnej náhradnej rodine je najmenej :**
1. **Nižšie stredné odborné vzdelanie alebo stredné odborné vzdelanie ( bez maturity)**
2. **Úplné stredné všeobecné vzdelanie alebo úplné stredné odborné vzdelanie ( s maturitou**
* **Rozsah prípravy na vykonávanie profesionálnej náhradnej starostlivosti je :**
1. **60 hodín , ak fyzická osoba ukončila úplné stredné vzdelanie**
2. **80 hodín, ak fyzická osoba ukončila stredné vzdelanie ( bez maturity)**
3. **Najmenej 21 hodín nácviku praktických zručností , ak ide o :**
	* **zamestnanca centra, ktorý bol členom odborného tímu alebo ktorý zabezpečoval starostlivosť o deti nepretržite najmenej tri roky**
	* **manžela profesionálneho náhradného rodiča, pričom starostlivosť o dieťa v profesionálnej náhradnej rodine zabezpečuje len jeden z manželov**

 **Príprava na profesionálne vykonávanie náhradnej starostlivosti**

* **Prípravu realizujú vybrané centrá v rámci SR - v Nitrianskom kraji aktuálne realizujú prípravu dve centrá :**

 **Centrum pre deti a rodiny Nitra**

 **Centrum pre deti a rodiny Komárno**

* **Do prípravy sa prihlasuje záujemca do centra podľa vlastného výberu na základe žiadosti, v ktorej uvedie svoje osobné a kontaktné údaje ( *meno, priezvisko, titul, dátum narodenia, adresu trvalého bydliska, korešpondenčnú adresu, telefonický a e- mailový kontakt a údaje o najvyššom dosiahnutom vzdelaní*) a ktorú zašle konkrétnemu centru . Centrum Vás bude kontaktovať s údajmi o termíne začatia prípravy.**
* **V prípade, že je záujemca o vykonanie prípravy ženatý / vydatá, v žiadosti uvedie aj osobné údaje a kontaktnú adresu na manžela/ku, nakoľko manžel je povinný absolvovať 21 hod nácviku praktických zručností v rámci prípravy**

* **Príprava sa realizuje zdarma podľa presného harmonogramu ( témy, termíny, aktivity, lektori, počet hodín )**

* **Na účely prípravy sa zriaďuje tím na prípravu fyzickej osoby, ktorá má záujem stať sa profesionálnym náhradným rodičom, ktorého súčasťou je najmenej jeden psychológ s ukončeným vysokoškolským vzdelaním II. stupňa v študijnom odbore psychológia**
* **Príprava zahŕňa :**
1. **Poskytnutie základných informácií o :**
* **Právnych predpisoch upravujúcich oblasť sociálnoprávnej ochrany detí a sociálnej kurately a rodinnoprávnych vzťahov a ďalších všeobecne záväzných predpisoch súvisiacich s vykonávaním profesionálnej náhradnej starostlivosti**
* **Výchovných opatreniach, náhradnej starostlivosti a osvojení**
* **Psychickom, fyzickom a sociálnom vývine dieťaťa a jeho potrebách**
* **O potrebách a špecifikách starostlivosti o dieťa, ktoré je obeťou trestného činu obchodovania s ľuďmi alebo ktoré je týrané, sexuálne zneužívané či ohrozené na živote a zdraví inými činmi**
* **Právach dieťaťa**
* **Právach a povinnostiach profesionálneho náhradného rodiča**
1. **Nácvik praktických zručností vo výchovnej práci s deťmi zameraný na:**
* **Identifikáciu vývinových potrieb dieťaťa**
* **Vzťahovú väzbu, citové pripútanie a separáciu dieťaťa**
* **Prispôsobenie sa zmene v rodine profesionálneho náhradného rodiča**
* **Komunikačné zručnosti**
* **Rozvoj výchovných zručností**
* **Riešenie záťažových situácií v rodine**
* **Spoluprácu v tíme odborníkov**
* **Po úspešnom absolvovaní prípravy, ktorej súčasťou je písomné zhodnotenie prípravy sa môže prihlásiť záujemca o vykonávanie profesionálneho náhradného rodičovstva do výberového konania ním vybraného centra bez ohľadu na to, kde absolvoval prípravu**

 **Výberové konanie**

* **Výberové konanie vyhlasuje riaditeľ centra**
* **Žiadosť o zaradenie do výberového konania možno podať písomne alebo elektronicky. Ak bola podaná žiadosť elektronickou formou, uchádzač je povinný doručiť žiadosť s podpisom aj s ostatnými dokladmi najneskôr v deň uskutočnenia výberového konania pred jeho začatím**
* **Požadované doklady pre výberové konanie sú najmä:**
* **Žiadosť o zaradenie do výberového konania**
* **Fotokópia vysvedčenia, diplomu o najvyššom dosiahnutom vzdelaní**
* **Fotokópia dokladu o splnení osobitného kvalifikačného predpokladu**
* **Fotokópia dokladu o absolvovaní prípravy na profesionálne vykonávanie náhradnej starostlivosti**
* **Profesijný štruktúrovaný životopis s uvedením celkovej doby dosiahnutej praxe**
* **Výpis z registra trestov, vrátane výpisu z registra trestov partnera nie starší ako 3 mesiace**
* **Písomný súhlas partnera na výkon profesionálneho náhradného rodičovstva**
* **Doklad, prípadne čestné prehlásenie preukazujúce, že nehnuteľnosť uchádzača spĺňa podmienky Zák. č. 124/2006 Z.z. o bezpečnosti a ochrane zdravia pri práci v znení neskorších predpisov a iné s tým súvisiace platné bezpečnostné predpisy**
* **Písomné čestné vyhlásenie o pravdivosti všetkých údajov uvedených v žiadosti**
* **Motivačný list**
* **Súhlas so spracovaním osobných údajov v zmysle Zák. č. 18/2018 Z.z.**

****

* **Na výberové konanie budete pozvaní formou pozvánky**
* **Výberové konanie pozostáva z troch etáp :**
1. **Vstupný ústny pohovor**
2. **Návšteva uchádzača v jeho domácom prostredí a ústny pohovor s členmi rodiny, ktorí žijú v spoločnej domácnosti s uchádzačom**
3. **Psychologické vyšetrenie zamerané na osobnosť uchádzača, jeho psychologické predpoklady vykonávať povolanie profesionálneho rodiča a na diagnostiku kontraindikácií k vykonávaniu danej činnosti**
* **Riaditeľ písomne oznámi všetkým uchádzačom výsledok výberového konania do 10 dní od jeho skončenia**
* **Úspešnému uchádzačovi oznámi riaditeľ centra aj termín, do ktorého sa má prihlásiť v Centre pre deti a rodiny Nitra za účelom dohodnutia podmienok prijatia do pracovného pomeru**

 **Profesionálny náhradný rodič v centre**

* **Profesionálny náhradný rodič je zamestnancom centra na základe uzatvorenej pracovnej zmluvy a plní si pracovné povinnosti vyplývajúce z jeho pracovnej pozície a pracovnej náplne**
* **Profesionálny náhradný rodič je domácky zamestnanec , na ktorého sa vzťahujú príslušné ustanovenia § 52 Zákonníka práce**
* **Profesionálny náhradný rodič je povinný podporovať kontakt medzi rodičom a dieťaťom či inou blízkou osobou alebo žiadateľom o náhradnú rodinnú starostlivosť a v spolupráci s ostatnými odbornými zamestnancami centra pripravovať dieťa na nadviazanie osobného vzťahu dieťaťa so žiadateľom o náhradnú rodinnú starostlivosť**
* **Na zabezpečenie starostlivosti o deti a mladých dospelých v profesionálnej náhradnej rodine centrum poskytuje :**
* **Finančné prostriedky na úhradu výdavkov na dieťa alebo mladého dospelého**
* **Základné vybavenie a ďalšie vybavenie v ustanovenom rozsahu a uhrádza zvýšené výdavky spojené so zdravotným stavom, vekom, špeciálnymi potrebami a športovou činnosťou v ustanovenom rozsahu**

